Eskom: ‘Ons beplan geen beurtkrag’ | Netwerk24
Deur Elvira Wood 20 September 2019 08:24
Die kragreus het Donderdag heftig die gerugte ontken dat hy beplan om weer beurtkrag in te stel.
Dit volg nadat die DA glo “betroubare inligting” gekry het dat munisipaliteite gewaarsku is oor die groot moontlikheid van kragonderbrekings in dié maande.
LEES OOK: DA wil binne 24 uur weet of Eskom beurtkrag beplan
Eskom sê hy beplan geen beurtkrag vir September en Oktober nie. Foto: Unsplash
“Ons het met geen belanghebbende gekommunikeer dat daar beurtkrag gaan wees nie,” is Eskom se reaksie op die DA se bewerings.
Die kragreus sê hy het sy somerplanne op 4 September bekend gemaak.
Hy het toe gewaarsku hoewel hy geen beurtkrag beplan nie, gaan die stelsel onder druk bly.
Eskom sê Jabu Mabuza, voorsitter en waarnemende uitvoerende hoof van Eskom, is meer as bereid om besonderhede oor die kragreus se planne met Natasha Mazzone, DA-LP, te bespreek.
Eskom doen steeds ’n beroep op Suid-Afrikaners om krag met oorleg te gebruik.
“Ons sal kliënte inlig as daar enige veranderinge aan die stelsel is.”
Meer oor: Eskom | Natasha Mazzone | Krag | Elektrisiteit | Beurtkrag | Staatsondernemings